Ψήφισμα της συμβουλευτικής επιτροπής της Ευρωπαϊκής Κοινότητας Άνθρακα και Χάλυβα σχετικά με τη διαπραγμάτευση διακανονισμών για τις εισαγωγές χάλυβα καταγωγής ορισμένων τρίτων χωρών το 1991 (Εγκρίθηκε κατά τη 290ή σύνοδο της 8ης Φεβρουαρίου 1991, ομόφωνα, με 9 αποχές) (91/C 50/02)

Η Συμβουλευτική Επιτροπή της Ευρωπαϊκής Κοινότητας Άνθρακα και Χάλυβα,

- έχοντας λάβει υπόψη τις εξηγήσεις και τα σχόλια των εκπροσώπων της Επιτροπής των Ευρωπαϊκών Κοινοτήτων σχετικά με τις κατευθυντήριες γραμμές που ενδέχεται να χρησιμοποιηθούν στο πλαίσιο της διαπραγμάτευσης διακανονισμών για τις εισαγωγές χάλυβα στην Κοινότητα κατά το 1991-

1. υπενθυμίζει ότι οι διακανονισμοί είχαν θεσπιστεί με σκοπό την προστασία της αγοράς σιδήρου και χάλυβα της Κοινότητας από τις εισαγωγές από τρίτες χώρες που δεν τηρούν τους κανόνες της ελεύθερης αγοράς.

Σημειώνει ότι οι χώρες της Κεντρικής και Ανατολικής Ευρώπης δεν πληρούν ακόμη τους όρους αυτούς και ότι, κάτω από αυτές τις συνθήκες, το πλεονέκτημα της εξασφαλισμένης ασυλίας σε περιπτώσεις αθέμιτων εμπορικών πράξεων πρέπει να αντισταθμιστεί με την αναγνώριση των νομίμων δικαιωμάτων της κοινοτικής βιομηχανίας.

2.Σημειώνει ότι η βιομηχανία σιδήρου και χάλυβα των χωρών της ανατολικής Ευρώπης δέχθηκε εκ μέρους της Κοινότητας περισσότερη βοήθεια από οποιοδήποτε άλλο κλάδο της βιομηχανίας τους. Επομένως, η συμβολή της κοινοτικής βιομηχανίας σιδήρου και χάλυβα στη συνολική βοήθεια που χορηγήθηκε από την Κοινότητα στις χώρες αυτές ήταν δυσανάλογα υψηλή.

3.Θεωρεί ότι η απόφαση για την απελευθέρωση των εισαγωγών από τη Βραζιλία είναι ατυχής τη στιγμή που η βιομηχανία σιδήρου και χάλυβα της χώρας αυτής - με τη μεγάλη πλεονάζουσα δυναμικότητα που κάνει τη Βραζιλία να είναι ο δεύτερος εξαγωγέας χάλυβα του κόσμου - εισπράττει από την κυβέρνηση επιδοτήσεις μεγαλύτερες από 7 δισεκατομμύρια δολάρια για να καλύπτει τα εξωτερικά χρέη της.

Θεωρεί ότι, λόγω της πρόσφατης συζήτησης στο βραζιλιανό κοινοβούλιο σχετικά με την ιδιωτικοποίηση της κρατικής βιομηχανίας σιδήρου και χάλυβα, θα έπρεπε να διατηρηθεί ο διακανονισμός που ισχύει σήμερα μέχρι να ολοκληρωθεί η διαδικασία ιδιωτικοποίησης και μέχρι να δεχθεί η Βραζιλία να προσχωρήσει στην πολυμερή συμφωνία για το χάλυβα, η οποία σήμερα είναι υπό συζήτηση.

4.εφιστά την προσοχή στο γεγονός ότι οι ποσότητες των διακανονισμών καθορίζονται από την Επιτροπή των Ευρωπαϊκών Κοινοτήτων αφού ληφθεί υπόψη η εξέλιξη της φαινόμενης κατανάλωσης στην Κοινότητα. Σύμφωνα με τις προσδοκίες των εμπειρογνωμόνων (χωρίς να ληφθούν υπόψη οι επιπτώσεις του πολέμου του Κόλπου), η φαινόμενη κατανάλωση - μετά από μια υποχώρηση 1,5 % το 1990 - θα μειωθεί κατά 10 % κατά το πρώτο εξάμηνο του 1991 σε σύγκριση με την ίδια περίοδο του προηγούμενου έτους.

Υπογραμμίζει ότι, το 1990, η Επιτροπή των Ευρωπαϊκών Κοινοτήτων είχε ήδη αυξήσει τις ποσότητες των διακανονισμών κατά 15 %, ενώ η κατανάλωση είχε μειωθεί σε σχέση με το προηγούμενο έτος, και ότι,

η διατήρηση των ποσοτήτων στα σημερινά επίπεδα όχι μόνο θα ερχόταν σε αντίφαση με τους κανόνες που έχει θεσπίσει η ίδια η Επιτροπή των Ευρωπαϊκών Κοινοτήτων, αλλά θα οδηγούσε σε ουσιαστική αύξηση του μεριδίου της αγοράς των χωρών της Κεντρικής και Ανατολικής Ευρώπης στην Κοινότητα, τη στιγμή που η κοινοτική αγορά αντιμετωπίζει ήδη προβλήματα, και θα μπορούσε να συμβάλει και άλλο στην καθοδική πορεία των τιμών.

5.υπογραμμίζει ότι η απόφαση για την κατάργηση των επιμέρους ποσοστώσεων κατά προϊόν έτσι ώστε να επιτραπεί στις χώρες της Κεντρικής και Ανατολικής Ευρώπης (σύμφωνα με τη διατύπωση της Επιτροπής των Ευρωπαϊκών Κοινοτήτων) "μια καλύτερη αξιοποίηση των εξαγωγικών δυνατοτήτων" προς την Κοινότητα είναι ιδιαίτερα αμφισβητήσιμη και ότι η δυνατότητα που έχουν οι χώρες της Κεντρικής και Ανατολικής Ευρώπης να συγκεντρώνουν τις εξαγωγές τους σε ένα ή δύο προϊόντα θα μπορούσε να βλάψει σοβαρά ορισμένους τομείς της κοινοτικής βιομηχανίας και ορισμένα κράτη μέλη της Κοινότητας και,

επιπλέον, εφιστά την προσοχή στο γεγονός ότι η διατήρηση των επιμέρους ποσοστώσεων κατά προϊόν θα ενίσχυε την εφαρμογή της "τριπλής ρήτρας", δεδομένου ότι διαβουλεύσεις θα μπορούν να πραγματοποιηθούν μόνο αφού θα έχουν ήδη προκληθεί ζημίες.

6.παρατηρεί ότι η κατάσταση της παγκόσμιας αγοράς προϊόντων σιδήρου και χάλυβα επηρεάζεται δυσμενώς από την αδυναμία του δολαρίου και από το κλείσιμο ορισμένων εισαγωγικών αγορών όπως η ΕΣΣΔ, η Κίνα, οι χώρες του Κόλπου κ.λπ. Σ'αυτές τις συνθήκες, οι παραδόσεις των τρίτων χωρών προς την Κοινότητα θα αυξηθούν κατά πάσα πιθανότητα, πράγμα που απειλεί να οξύνει ακόμη περισσότερο τη σημερινή αρνητική οικονομική κατάσταση. Έτσι, οι προσπάθειες που καταβάλλονται για την αναδιάρθρωση της κοινοτικής βιομηχανίας σιδήρου και χάλυβα θα εκμηδενιστούν, πράγμα που θα προκαλέσει ένα φαύλο κύκλο δυσμενών μέτρων από βιομηχανική, οικονομική και, προπαντός, κοινωνική άποψη, αν εγκριθεί η πρόταση της Επιτροπής των Ευρωπαϊκών Κοινοτήτων.

7.ζητά, επομένως, από την Επιτροπή των Ευρωπαϊκών Κοινοτήτων να αναθεωρήσει τις προτάσεις της και να διατηρήσει σε ισχύ, στη σημερινή τους μορφή, όλα τα στοιχεία του εξωτερικού σκέλους 1990 εφαρμόζοντας, όσον αφορά τις ποσότητες, τον παραδοσιακό κανόνα σχετικά με την εξέλιξη της φαινόμενης κατανάλωσης και διατηρώντας την κατανομή κατά προϊόν.

8.καλεί την Επιτροπή να συνάψει κατά το τρέχον έτος μια πολυμερή συμφωνία για το χάλυβα, έτσι όπως έχει ήδη ζητηθεί από τη συμβουλευτική επιτροπή με το ψήφισμά της που εγκρίθηκε ομόφωνα στις 18 Δεκεμβρίου 1990. (1).

(1) ΕΕ αριθ. C 10 της 16. 1. 1991, σ. 4.